“O`zbekneftgaz” “Bo`zaxo`r” konida texnologik jarayonlarni inson omilisiz avtomatik boshqarish tizimi yaratdi

O`zbekiston Respublikasi Prezidenti Shavkat Mirziyoev tomonidan 2020 yil 28 aprel kuni, “Raqamli iqtisodiyot va elektron hukumatni keng joriy etish chora-tadbirlari to`g`risida”gi PQ–4699-sonli Qaror imzolandi.
 Ushbu Qarorga muvofiq, 2020–2022 yillarda iqtisodiyotning real sektori tarmoqlarida zamonaviy axborot-kommunikasiya texnologiyalarini keng joriy qilish bo`yicha ustuvor vazifalar belgilab berildi. 
 Shu jumladan, “O`zbekneftgaz” AJ tomonidan “Raqamli kon konsepsiyasi” hisobida konlardagi texnologik jarayonlarni avtomatlashtirish va monitoring qilish axborot tizimini joriy qilish loyihasini ishlab chiqish va uni 2021 yil avgustidan 2022 yil iyuniga qadar sinov tariqasida ishga tushirish belgilandi. “O`zbekneftgaz” AJ Boshqaruvi raisi Mehriddin Abdullaev topshirig`iga asosan, texnologik jarayonlarni avtomatik boshqarish tizimi yaratildi va uni ishlab chiqarish hamda qayta ishlash ob`ektlari faoliyatida amalda joriy etish 2020 yilning may oyidan boshlab yo`l qo`yildi. 
 Jumladan, “O`zbekneftgaz” AJning “Sho`rtan neft va gaz qazib chiqarish boshqarmasi”ga qarashli “Bo`zaxo`r” konida Gazni dastlabki tayyorlash qurilmasi qurilish ishlari yakunlanib, qurilma to`liq avtomatlashtirilgan holda ishga qo`shildi. Jamiyatning Metrologiya, avtomatlashtirish  va standartlashtirish bo`limi mutaxassislari tomonidan, “Bo`zaxo`r” koni Gazni dastlabki tayyorlash qurilmasiga, “O`zbekneftgaz” AJ tasarrufidagi boshqarmalarning ichki imkoniyatlaridan kelib chiqqan holda 4 dona elektron sat o`lchash asboblari, 4 dona rostlovchi klapanlar, 2 dona elektron bosim o`lchash asboblari va boshqa zamonaviy o`lchov vositalari montaj qilindi.  
 Gazni qazib chiqarish va dastlabki tayyorlash holatidagi xavfsizlikni ta`minlash maqsadida, jarayonda bo`lib o`tadigan o`zgarishlarni real vaqtda nazorat qilish uchun, ushbu zamonaviy elektr o`lchov asbob-uskunalari bilan jihozlandi. Shuningdek, inson omilisiz “Bo`zaxo`r” konida Gazni dastlabki tayyorlash qurilmasida gaz qazib chiqarish jarayoni nazoratini olib borish, qurilmadagi bo`lib o`tadigan jarayonlarni to`lik nazorat ostida ushlab turish uchun qurilma qurilish davrining o`zidayoq avtomatlashtirildi. 
 Qazib olinayotgan tabiiy gaz sarfi hisobini  yuritish maqsadida GOST 8.586.1-5:2005, O’zDSt 8.028–2012 va O’zDSt 8.077–2018 talablari asosida 1 komlekt Du:426 mm li o`lchov qatori montaj qilinib, 1 dona FloBoss-107 zamonaviy sarf o`lchash vositalari o`rnatildi. Texnologik jarayon ko`rsatkichlarini doimiy nazorat qilish va qurilmani texnologik reglament asosida ishlashini ta`minlash maqsadida, qurilmaga boshqaruv shkafi o`rnatildi va o`z navbatida kerakli texnologik parametrlar kompyuterga chiqarilmoqda.  
 Texnologik jarayonlarni avtomatik boshqarish tizimini tadbiq qilish bo`yicha montaj va dasturiy ta`minot ishlari “Sho`rtan neft va gaz qazib chiqarish boshqarma”si mutaxassislari bilan hamkorlikda amalga oshirildi. 2020 yilning shu davriga qadar, “O`zbekneftgaz” AJ “Muborak” va “Gazli” neft va gaz qazib chiqarish boshqarmalarida ham Gazni dastlabki tayyorlash qurilmalarida modernizasiya ishlari bajarilib, inson omilisiz avtomatlashtirilgan holda nazorat tizimi yo`lga qo`yilgan. 
 Eslatib o`tamiz, Hozirga qadar, ushbu kondan 51,4 mln kub metr tabiiy gaz va 1,0 ming tonna gaz kondensati qazib olindi. 2020 yilda “Bo`zaxo`r” konidan 68,8 mln kub metr tabiiy gaz va 2,1 ming tonna gaz kondensati qazib olish rejalashtirilgan.